Mette Frederiksen (S), 2025-04-08:
Der er masser af kompromiser, når man arbejder sammen med andre politiske partier.
Det gælder også mellem Socialdemokratiet og SF.
Vi er bestemt heller ikke altid enige i den måde, som SF ønsker at bruge pengene på.
Jeg har ikke noget problem med at stå på mål for kompromiser.
Det er ikke sådan, at alle skattelettelser, der er givet, er noget, der er groet i den socialdemokratiske have, men der er nogle, der er, for under den krise, vi befinder os i nu, har danskerne også oplevet en høj inflation og stigende fødevarepriser.
Jeg er da rigtig glad for, at vi f.eks. hæver beskæftigelsesfradraget for enlige forsørgere.
Jeg er også glad for, at vi har hævet ældrechecken.
Det kommer da til at betyde noget for nogle pensionister, at man får penge ind på bankbogen.
Jeg er også glad for lønløftet, som betyder, at en social- og sundhedsassistent med nogle års anciennitet i en kommune, der arbejder fuldtid, får et markant løft af lønnen, når vi lægger de offentlige overenskomster sammen med lønløftet.
Der er blå partier i regeringen, som vil sige, at det der med et lønløft ikke er noget, der er groet i deres have.
Man laver nogle kompromiser, og det står jeg fuldstændig på mål for, og det kommer jeg også til at gøre fremadrettet, fordi det også er en del af det at tage ansvar, og det er, at man ikke altid får sin vilje, men at man rækker sig ind mod folk, der kan se verden på en anden måde.
Vi lod jo ikke bare en masse virksomheder gå konkurs, og vi lod jo ikke bare pandemien betyde, at tusindvis af mennesker fik en fyreseddel.
Vi gjorde faktisk det modsatte i Danmark.
Det gjorde vi.
Tak for det.
Vi kommer til at gøre alt, hvad vi kan for at få virksomheder og erhvervsliv og lønmodtagere og vores velfærdssamfund godt igennem, og det gjorde vi.
Vi er et af de lande, der klarede det allerbedst, og vi skal også være et af de lande, der klarer den her krise allerbedst.
Så når Trump indleder toldkrige mod Europa, hvad der er forkert at gøre – jeg er imod det – så kommer vi selvfølgelig til at kæmpe imod med næb og kløer, og jeg kommer til at arbejde solen sort, også hvad det her angår, for at sikre, at hele Danmark kommer godt igennem det her, og det tror jeg vi gør.
Tak for det, formand, og en stor tak til Folketinget for opbakningen igennem de seneste 3 måneder, hvor vi har stået i en ganske uvirkelig situation.
Der er brug for sammenhold herhjemme.
Der er brug for sammenhold i EU, hvor vi står over for en uønsket, en uforståelig og en urimelig handelskrig.
Og der er behov for sammenhold i rigsfællesskabet.
Jeg vil gerne have lov til at ønske Grønland tillykke med jeres nye naalakkersuisut.
Jeg har læst koalitionsaftalen med stor interesse, og ud over at I ikke foreslår at fjerne nogen helligdag, hvilket nok er meget godt, vil jeg gerne kvittere for, at I lægger op til et endnu tættere samarbejde – om vækst, om arbejdspladser, om investeringer i kritisk infrastruktur, ja, i det økonomiske fundament.
Vi har meget at tale om i rigsfællesskabet, også med Færøerne, og vi har travlt.
Derfor var jeg i sidste uge på besøg i Grønland for femte gang som statsminister.
Jeg har ofte fremhævet jeres storslåede natur, og det er hver gang bjergtagende at få lov til at opleve de glasklare isskosser, der driver rundt i fjordene, de sneklædte fjelde, så langt øjet rækker, og solen, der står skarpt og klart lyser landskabet op for så senere på dagen og natten at blive afløst af nordlyset, som danser hen over himlen, når mørket falder på.
Men den her gang er det værd at fremhæve den grønlandske mentalitet, jeres sorte humor, selvironi, jeres ukuelighed og jeres indstilling til livet.
Jeg er ikke i tvivl om, at det får vi brug for i den kommende tid, og måske kunne det også være en ledestjerne for os andre.
For en gang imellem herhjemme brokker vi os, hvis tingene ikke helt går efter planen, men i Grønland tager man det, i hvert fald for det meste, med ophøjet ro, når vejrets luner sætter ind og I sner inde flere dage i træk.
Og ja, jeg bruger spørgetimen i dag til at reklamere for jeres fantastiske land, for vi har vist alle sammen brug for, at det ikke kun er amerikanske gæster, der besøger jer i de kommende år.
Selv om der også den her gang var plads til både smil og gode historier, så befinder vi os i en tid, hvor der ikke er ret meget at grine af.
Det er tværtimod ramme alvor.
Hvor vi herhjemme er noget overrumplede over den amerikanske interesse, så prøv at forestille jer, kære danskere, hvordan det er at bo i en af de små bygder oppe langs kysterne.
Når verdens stærkeste supermagt taler om en som noget, man kan købe, som noget, man kan eje, som noget, man er nødt til at have, så skaber det usikkerhed, og det skaber bange anelser.
Noget af det, jeg beundrer mest, når det handler om Grønland, er jeres afgrundsdybe respekt for, at vi som mennesker må leve i pagt med naturen og indordne os under dens kræfter.
Men der er andre stærke kræfter på spil, som vi ikke skal indordne os under.
Og lige så fast vi står på, at landegrænser ikke kan skubbes med magt, skal vi i den her tid passe på, at andre mere mentale grænser ikke får lov til at skubbe sig.
At man nærmest kan føle lettelse over, at der er gået en dag uden trusler, er grundlæggende forkert, ligesom det er grundlæggende forkert, at det overhovedet er nødvendigt at bede om respekt for, at I er ét folk med egne drømme og egne håb for fremtiden.
Jeg ved, at jeg har brugt min taletid.
Her til sidst vil jeg bare gerne have lov til at gøre endnu et reklamefremstød.
Vi fremlægger i dag en stor psykiatriplan.